Španjolska vlada sastaje se hitno u srijedu kako bi odlučila o odgovoru na jednostranu deklaraciju o nezavisnosti Katalonije, potpisanu ali “odgođenu” u očekivanju dijaloga s Madridom, prenose agencije.

Vijeće ministara pod predsjedanjem konzervativca Mariana Rajoya sastat će se prijepodne kako bi odlučilo o mjerama koje treba poduzeti dan nakon konfuzne sjednice katalonskog parlamenta.

Pod pritiscima sa svih strana, uključujući europsku, predsjednik Katalonije Carles Puigdemont obećao je da će tu španjolsku pokrajinu pretvoriti u nezavisnu “republiku”, istodobno se zalažući za odgodu postupka kako bi se “pregovorima došlo do rješenja” s Madridom.

Ocijenio je da njegova pokrajina živi “povijesni trenutak”, oslanjajući se na pobjedu “da” za nezavisnost s 90,19 posto glasova, na referendumu o samoodređenju.

Zamjenica španjolskog premijera Soraya Saenz de Santamaria rekla je u utorak navečer da se Puigdemont treba vratiti na put zakona ako želi da dođe do razgovora i nema pravo nametati posredovanje s vladom. “Ni Puigdemont niti bilo tko drugi može polagati pravo…da nametne posredovanje. Bilo kakav dijalog između demokrata mora se dogoditi u okvirima zakona”, rekla je Saenz de Santamaria nakon što je Puigdemont je u utorak navečer potpisao deklaraciju u kojem se proglašava neovisnost Katalonije od Španjolske, ali ju je odmah suspendirao i pozvao na dijalog s Madridom.

On je prije toga pred regionalnim parlamentom izjavio kako je referendum 1. listopada dao njegovoj vladi mandat da pretvori Kataloniju u “neovisnu državu”, no da se taj proces treba zamrznuti radi pregovora sa središnjom vladom u Madridu.

Puigdemont je rekao kako su se pojavile mnoge inicijative za posredovanjem nakon referenduma i prijedlozi za razgovore na nacionalnoj i međunarodnoj razini.

Španjolski premijer Rajoy je ranije isključio posredovanje i rekao da neće razgovarati s katalonskim čelnicima ukoliko ne odbace svoju ambiciju da proglase neovisnost.

Na referendumu održanom 1. listopada 90 posto izašlih odlučilo se za neovisnost, tvrde katalonski dužnosnici. Madrid taj referendum smatra ilegalnim, a španjolski ustavni sud ga je suspendirao. Protivnici neovisnosti u velikom su broju bojkotirali glasanje na koje je izašlo 43 posto birača, a postoje i izvještaji o nepravilnostima.

Španjolska policija pokušala je spriječiti birače da izađu na birališta, ponekad nasilno, što je izazvalo kritike međunarodne zajednice.

“S rezultatima referenduma 1. listopada, Katalonija je zaslužila pravo na neovisnost”, ustvrdio je u utorak Puigdemont. Rekao je kako je odcjepljenje od Madrida “volja naroda”, no i da želi smanjiti tenzije oko tog pitanja. Njegov poziv na dijalog je “gesta odgovornosti i velikodušnosti”, uzimajući u obzir želju španjolske i međunarodne zajednice za deeskalacijom, ali i “poštujući volju naroda”, kazao je Puigdemont.

Obraćajući se svim stanovnicima Španjolske, Katalonac je rekao: “Mi nismo kriminalci, luđaci, pučisti. Mi nismo sišli s uma. Mi smo normalni ljudi koji samo žele birati”.

“Ne očekujte od mene bilo kakve prijetnje, ucjene ili uvrede. Ovo je veoma ozbiljno pitanje”, rekao je.

“Svi smo dio iste zajednice i zajedno moramo ići naprijed. Jedini put prema tome su demokracija i mir”, naglasio je katalonski čelnik pred zastupnicima.

Istaknuo je i kako se Kataloniji ne dopušta pravo na samoodređenje te da ta regija plaća previše poreza središnjoj vlasti u Madridu.

Prostorije parlamenta u vrijeme Puidgemontovog govora štitila je policija, a u blizini se održavao veliki skup pristaša neovisnosti.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: Hina/ij